PPM ยกเลิกแผนลงทุนในบริษัทผลิตแผงเซลล์แสงอาทิตย์
PPM เลิกแผนลงทุนในบริษัทผลิตแผงเซลล์แสงอาทิตย์ หลังสภาพแวดล้อมทางธุรกิจเปลี่ยนแปลงไปอย่างรวดเร็ว อนึ่งก่อนหน้านี้บอร์ดอนุมัติให้เข้าร่วมลงทุนใน "บ.โซล่า เพาเวอร์ เทคโนโลยี" ในสัดส่วน 80% เป็นจำนวนเงิน 2.07 ลบ.
13 พ.ย. 2558

บริษัท พรพรหมเม็ททอล จำกัด (มหาชน) หรือ PPM ระบุว่า ที่ประชุมคณะกรรมการบริษัทเมื่อวานนี้ (12 พ.ย.) มีมติให้ยกเลิกการลงทุนในธุรกิจพลังงานพลังงานแสงอาทิตย์ ร่วมกับบริษัท โซล่า เพาเวอร์ เทคโนโลยี จำกัด เนื่องจากสภาพแวดล้อมทางธุรกิจมีการเปลี่ยนแปลงไปอย่างรวดเร็ว แตกต่างจากที่เคยพิจารณาก่อนหน้านี้
อนึ่ง เมื่อวันที่ 2 ก.ค.ที่ประชุมคณะกรรมการบริษัทอนุมัติให้เข้าร่วมลงทุนในบริษัท โซล่า เพาเวอร์ เทคโนโลยี จำกัด (SPOT) จากครอบครัวถนอมวรสิน ซึ่งเป็นผู้ถือหุ้นหลัก ในสัดส่วน 80% เป็นจำนวนเงิน 2,065,000 บาท  และจะเพิ่มทุนใหม่ในสัดส่วน 80% เป็นจำนวน 29,587,060 บาท เพื่อเป็นการขยายธุรกิจที่เกี่ยวข้องกับพลังงานทดแทน ขณะที่ SPOT เป็นผู้ผลิต ซื้อ-ขาย แผงเซลล์แสงอาทิตย์